A4-0399/97

Ψήφισμα σχετικά με την Ανακοίνωση της Επιτροπής με θέμα «Συνοχή και Κοινωνία των Πληροφοριών» (COM(97)0007 - C4-0044/97)

Το Ευρωπαϊκό Κοινοβούλιο,

- έχοντας υπόψη την Ανακοίνωση της Επιτροπής προς το Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών με θέμα «Συνοχή και Κοινωνία των Πληροφοριών» (COM(97)0007 - C4-0044/97)

- έχοντας υπόψη την Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών, με θέμα «κοινωνία της πληροφορίας : Από την Κέρκυρα στο Δουβλίνο - Οι διαφαινόμενες νέες προτεραιότητες» και σχετικά με τις «Επιπτώσεις της Κοινωνίας των Πληροφοριών στις πολιτικές της Ευρωπαϊκής Ένωσης - Ετοιμάζοντας τα επόμενα βήματα» (COM(96)0395 - C4-0521/96),

- έχοντας υπόψη την Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών, με θέμα «Η Ευρώπη πρωτοπόρος της Παγκόσμιας Κοινωνίας των Πληροφοριών: Κυλιόμενο Πρόγραμμα δράσης» (COM(96)0607 - C4-0648/96),

- έχοντας υπόψη το Λευκό Βιβλίο της Επιτροπής «εκπαίδευση και κατάρτιση - Διδασκαλία και εκμάθηση - Προς την κοινωνία της γνώσης» (COM(95)0590 - C4- 0597/95),

- έχοντας υπόψη το Πράσινο Βιβλίο της Επιτροπής " Ζωή και εργασία στην κοινωνία των πληροφοριών: Πρώτα ο άνθρωπος» (COM(96)0389 - C4-0522/96),

- έχοντας υπόψη την έκθεση της ομάδας εργασίας STOA σχετικά με τις συνέπειες της Κοινωνίας των Πληροφοριών στην ανάπτυξη των λιγότερο ευνοημένων περιφερειών της Ευρωπαϊκής Ένωσης: Επιστημονική και τεχνολογική αξιολόγηση (ΡΕ 166.784),

- έχοντας υπόψη την έκθεση της Επιτροπής Περιφερειακής Πολιτικής και τη γνωμοδότηση της Επιτροπής Οικονομικής, Νομισματικής και Βιομηχανικής Πολιτικής (A4-0399/97),

A. εκτιμώντας ότι οι τεχνολογίες της πληροφορίας και της επικοινωνίας (ΤΠΕ) έχουν τεράστια σημασία για την Ευρώπη, λόγω της λειτουργίας τους ως καταλύτη όσον αφορά τις νέες εμπορικές και βιομηχανικές δραστηριότητες, επειδή μπορούν να συμβάλουν τα μέγιστα στη βελτίωση της ευρωπαϊκής ανταγωνιστικότητας σε σχέση με άλλες περιοχές του κόσμου και επειδή κατέχουν σημαντική θέση στο πλαίσιο της ευρωπαϊκής οικονομίας,

Β. εκτιμώντας ότι η ταχεία και συνεκτική ανάπτυξη της κοινωνίας των πληροφοριών έχει θεμελιώδη σημασία για την ανταγωνιστικότητα και την απασχόληση στην Ευρώπη,

Γ. εκτιμώντας ότι η χρήση των νέων τεχνολογιών μπορεί να συμβάλει στη βελτίωση της περιφερειακής συνοχής στην Ευρωπαϊκή Ένωση κατά τρόπο αποτελεσματικό από την άποψη του κόστους,

Δ. εκτιμώντας ότι η κοινωνία των πληροφοριών μπορεί να έχει, μέσω της ανάπτυξης της τηλεεργασίας, θετικό αντίκτυπο όσον αφορά τη διατήρηση οικονομικών και κοινωνικών δραστηριοτήτων στις αγροτικές περιοχές,

Ε. εκτιμώντας ότι, με τη χρήση των ΤΠΕ, οι αποστάσεις και τα γλωσσικά εμπόδια σταματούν να δυσχεραίνουν τη διάδοση και την κοινοποίηση των πληροφοριών και ότι, σε τελική ανάλυση, οι τεχνολογίες αυτές μπορεί να έχουν θετικές επιπτώσεις στις οικονομικές και κοινωνικές συνθήκες των περιφερειών,

ΣΤ. θεωρώντας απαραίτητη την κατάργηση όλων των εμποδίων για τη δημιουργία ενός αποτελεσματικού δικτύου επικοινωνιών μεταξύ των περιφερειών, το οποίο θα υπερβαίνει τους εθνικούς και γλωσσικούς φραγμούς,

Ζ. εκτιμώντας ότι η πολιτική που εφαρμόζεται από τις τηλεφωνικές εταιρίες, τις εταιρίες ηλεκτρισμού, καλωδιακής τηλεόρασης, κλπ, οι οποίες κυκλοφορούν στο εμπόριο τις εφαρμογές των ΤΠΕ, κατευθυνόταν έως τώρα από τον στόχο του βραχυπροθέσμου μεγίστου οικονομικού οφέλους, με αποτέλεσμα να βαρύνεται ο καταναλωτής με δαπάνες που δεν ανταποκρίνονται στο πραγματικό κόστος και που αναχαιτίζουν την επέκταση της εφαρμογής των νέων τεχνολογιών, ειδικότερα στις λιγότερο ευνοημένες περιοχές και τους λιγότερο ευνοημένους τομείς,

Η. λαμβάνοντας υπόψη την ανάγκη να ληφθεί πλήρως υπόψη η διάσταση της συνοχής, ιδίως με την ενίσχυση των λιγότερο ανεπτυγμένων περιφερειών, ώστε να μπορέσουν να συμμετάσχουν πραγματικά στην κοινωνία των πληροφοριών,

Θ. εκτιμώντας ότι στον τομέα των υποδομών, του περιεχομένου και των γνώσεων γύρω από την κοινωνία των πληροφοριών δημιουργούνται ήδη στην Ευρωπαϊκή Ένωση δυασμοί και ασυμμετρίες μεταξύ των διαφόρων χωρών, που θα οδηγήσουν, εάν δεν αντιμετωπισθούν, σε ανισορροπίες στους τομείς του ανταγωνισμού και της συνοχής,

Ι. λαμβάνοντας υπόψη ότι στη Συνθήκη του Άμστερνταμ προστέθηκε ένα νέο άρθρο 7Δ σχετικά με τις υπηρεσίες γενικού ενδιαφέροντος και ότι είναι σημαντικό κάθε περιοχή και κάθε πολίτης να μπορούν να έχουν πρόσβαση στις νέες υποδομές που εμφανίζονται στον τομέα της πληροφόρησης,

ΙΑ. λαμβάνοντας υπόψη ότι στο Άρθρο 109 Ν της Συνθήκης του Άμστερνταμ αναφέρεται πως τα κράτη μέλη και η Κοινότητα θα εργασθούν για την ανάπτυξη μιας συντονισμένης στρατηγικής όσον αφορά την απασχόληση και, ιδίως, όσον αφορά τη διαμόρφωση εκπαιδευμένου, καταρτισμένου και ευπροσάρμοστου εργατικού δυναμικού και αγορών εργασίας που να ανταποκρίνονται στις οικονομικές αλλαγές, με σκοπό την επίτευξη των στόχων που αναφέρονται στο άρθρο Β της Συνθήκης για την Ευρωπαϊκή Ένωση, καθώς και στο άρθρο 2 της Συνθήκης αυτής,

1. πιστεύει ότι οι εφαρμογές για τις λιγότερο ανεπτυγμένες περιφέρειες θα πρέπει να προσανατολισθούν στην ανάπτυξη ολοκληρωμένων συστημάτων που θα καλύπτουν βασικές ανθρώπινες ανάγκες, κυρίως στις αγροτικές, νησιωτικές και απομακρυσμένες περιοχές, και να δίδουν το κύριο βάρος στην καθολική πρόσβαση και στο τοπικό περιεχόμενο, επιδιώκοντας εξίσου την ανάπτυξη των υλικών υποδομών και των ανθρώπινων πόρων[semigr ]

2. υπογραμμίζει την ανάγκη ύπαρξης κοινών βασικών αρχών για την παροχή και τη χρηματοδότηση καθολικών υπηρεσιών, η οποία βασίζεται στις αρχές της ισότητας, της συνέχειας και της λογικής τιμολόγησης και θεωρεί ότι η έννοια της καθολικής υπηρεσίας θα πρέπει να εξελιχθεί για να ακολουθήσει το ρυθμό της τεχνολογικής προόδου, την εξέλιξη της αγοράς και τις αλλαγές όσον αφορά τη ζήτηση εκ μέρους των χρηστών[semigr ]

3. Επιμένει στην άποψη ότι είναι αναγκαίο τα πλεονεκτήματα της κοινωνίας των πληροφοριών να είναι προσιτά σε όλους τους πολίτες των κρατών μελών της Ευρωπαϊκης Ένωσης[semigr ] για να αξιοποιηθούν τα πλεονεκτήματα αυτά στο βέλτιστο δυνατό βαθμό χρειάζεται να υπάρχουν λογικές τιμές για τους καταναλωτές και λογικό κόστος για τους επιχειρηματίες, έτσι ώστε όλοι οι ευρωπαίοι πολίτες να μπορέσουν να καταστούν κοινωνοί αυτής της νέας εξέλιξης[semigr ]

4. θεωρεί ότι στις λιγότερο ανεπτυγμένες περιοχές η δυνατότητα πρόσβασης στα σύγχρονα μέσα πληροφορίας και ιδίως το internet δεν μπορεί να επαφίεται στην αγορά προσωπικών υπολογιστών ή άλλων εναλλακτικών συσκευών για το σπίτι από τους ιδιώτες, αλλά ζητεί να υπάρχουν ευρείας πρόσβασης σταθμοί εργασίας σε δημοσίους χώρους συλλογικού ενδιαφέροντος (βιβλιοθήκες, σχολεία, εμπορικά επιμελητήρια, κέντρα ψυχαγωγίας ή ειδικευμένα κτίρια)[semigr ] τούτο συνεπάγεται ότι πρέπει να εξετασθεί η προοπτική να διατίθεται το ISDN ως συνιστώσα της καθολικής υπηρεσίας στο άμεσο μέλλον[semigr ]

5. ζητεί από την Επιτροπή και το Συμβούλιο να συνεχίσουν το διάλογο σχετικά με τις αρχές και τη στρατηγική που θα πρέπει να εφαρμοσθούν ώστε να διασφαλισθεί ότι οι σύγχρονες ΤΠΕ δεν προκαλούν την εμφάνιση ανισοτήτων αλλά, αντίθετα, συμβάλλουν στην κοινωνική, οικονομική, οικολογική και πολιτιστική πρόοδο[semigr ]

6. καλεί την Επιτροπή να προσφέρει κίνητρα για επενδύσεις σε υποδομές της κοινωνίας των πληροφοριών, να υποστηρίξει την παροχή υπηρεσιών για τη διευκόλυνση της πρόσβασης στις πληροφορίες, επιτρέποντας την πρόσβαση στις βάσεις δεδομένων μέσω του Ιντερνέτ, να προωθήσει εμπορικές πρωτοβουλίες για τη δημιουργία πανευρωπαϊκών υπηρεσιών πληροφόρησης και να δώσει ώθηση σε προγράμματα διαχειριζόμενων από τα κράτη μέλη υπηρεσιών πληροφόρησης σε εθνικό επίπεδο[semigr ]

7. καλεί την Επιτροπή και το Συμβούλιο να δώσουν ιδιαίτερη προσοχή στις γυναίκες, τους ηλικιωμένους και τις ομάδες που αντιμετωπίζουν τον αμεσότερο κίνδυνο αποκλεισμού από την κοινωνία των πληροφοριών εξαιτίας της γεωγραφικής ή κοινωνικής τους θέσης, προωθώντας, για παράδειγμα, τη συνεργασία με τους παράγοντες της αγοράς που είναι υπεύθυνοι για τις υποδομές και τις βασικές υπηρεσίες των μη κεντρικών και λιγότερο ανεπτυγμένων περιφερειών, με στόχο τη διευκόλυνση μιας σταδιακής και εθελοντικής ανάπτυξης του δυναμικού των δικτύων τους, ώστε να αποφευχθεί ο κίνδυνος δημιουργίας νέων μορφών ανισότητας εξαιτίας της κοινωνίας των πληροφοριών[semigr ]

8. πιστεύει ότι, στην κοινωνία των πληροφοριών, η δια βίου κατάρτιση αποτελεί θεμελιώδη παράγοντα για την ανταγωνιστικότητα της Ευρώπης και ότι η κατάρτιση αυτή πρέπει να είναι προσιτή σε όλους τους πολίτες, ανεξαρτήτως της γεωγραφικής τους προέλευσης[semigr ]

9. ζητεί από την Επιτροπή, το Συμβούλιο και τους κοινωνικούς εταίρους να λάβουν υπόψη τις δημογραφικές τάσεις και τις συμφωνίες σχετικά με την ευελιξία στην αγορά εργασίας, οι οποίες αναφέρονται σε θέματα όπως η τηλεεργασία και οι ευκαιρίες επαγγελματικής κατάρτισης, κατά τρόπον ώστε όσοι έχουν χάσει την εργασία τους ή κινδυνεύουν να την χάσουν, να έχουν πρόσβαση σε μια νέα κατάρτιση που θα βελτιώνει τις επαγγελματικές προοπτικές τους[semigr ]

10. ζητεί από την Επιτροπή να διασφαλίσει τη στενή συνεργασία και τον συντονισμό μεταξύ των διαφόρων προγραμμάτων και δραστηριοτήτων στον τομέα των ΤΠΕ[semigr ]

11. ζητεί από την Επιτροπή να επιδιώξει, χωρίς να παραβλέπει τις ανάγκες συνοχής που παρουσιάζουν τα σημερινά κράτη μέλη, στενότερη διεθνή συνεργασία και να προσφέρει βοήθεια και στις χώρες που πρόκειται σύντομα να ενταχθούν στην Ένωση, ώστε να προετοιμασθούν για την κοινωνία των πληροφοριών και να βελτιώσουν την επικοινωνία τους με άλλες περιοχές, με στόχο την προώθηση της παγκόσμιας κοινωνίας των πληροφοριών[semigr ]

12. καλεί την Επιτροπή, τις κυβερνήσεις των κρατών μελών και τις περιφερειακές κυβερνήσεις να δώσουν, στο πλαίσιο των αναπτυξιακών μέτρων που εφαρμόζουν για τις αγροτικές περιοχές, προτεραιότητα σε εκείνα τα μέτρα που διευκολύνουν τις υποδομές οι οποίες είναι απαραίτητες για μια πλήρη συμμετοχή στην κοινωνία των πληροφοριών[semigr ]

13. δηλώνει ότι, με στόχο την προστασία των συμφερόντων των λιγότερο ανεπτυγμένων περιφερειών της Ένωσης, η κρατική και περιφερειακή χρηματοδότηση, βάσει των άρθρων 92 και εξής της Συνθήκης ΕΚ, μπορεί και πρέπει να κατευθύνεται, όταν ενδείκνυται, στη διασφάλιση της πλήρους συμμετοχής των περιοχών αυτών στην κοινωνία των πληροφοριών[semigr ]

14. καλεί την Επιτροπή να διαμορφώσει ιδιαίτερα και οριζόντια δημοσιονομικά μέσα για τη γρήγορη και γενική διάδοση των εμπειριών εκείνων οι οποίες, στο πλαίσιο της κοινωνίας των πληροφοριών, είχαν αποτελέσματα που ευνοούν τη συνοχή και τονώνουν τη ζήτηση[semigr ]

15. εκφράζει την ανησυχία του για το γεγονός ότι μόλις το 2% των δαπανών των Διαρθρωτικών Ταμείων κατευθύνεται σε επενδύσεις στον τομέα των τηλεπικοινωνιών[semigr ] επισημαίνει με έμφαση το θετικό αντίκτυπο που έχει η κοινωνία των πληροφοριών στη χωροταξία και τη διατήρηση των οικονομικών δραστηριοτήτων του αγροτικού χώρου και θεωρεί ότι οι δαπάνες που πραγματοποιούνται προς την κατεύθυνση αυτή για την κοινωνία των πληροφοριών θα πρέπει να αποτελούν μέρος της ενσωμάτωσης («mainstreaming») των Διαρθρωτικών Ταμείων[semigr ]

16. επισημαίνει προς την Επιτροπή και τα κράτη μέλη τις δυνατότητες που αποτελούν οι επικοινωνίες μέσω δορυφόρου για να καταστεί δυνατή η διαβίβαση της πληροφορίας με τις πλέον σύγχρονες μεθόδους απ' άκρου εις άκρον της Ενώσεως και ιδίως στις αραιοκατοικημένες περιοχές και σε εκείνες όπου οι υποδομές συμβατικών τηλεπικοινωνιών δεν επαρκούν ή είναι ξεπερασμένες[semigr ]

17. υπογραμμίζει τη σημασία της ραδιοφωνίας ως πολιτιστικής και μορφωτικής υπηρεσίας και θεωρεί ότι η χρησιμοποίηση της ψηφιακής τεχνολογίας, βάσει των νέων τεχνολογιών της πληροφορίας, θα αποτελούσε αποφασιστικό παράγοντα για να επιτρέψει την πρόσβαση των ευρωπαίων πολιτών στο μέσο αυτό[semigr ]

18. υπενθυμίζει ότι εάν σκοπός είναι όλοι οι πολίτες να χρησιμοποιούν τα σύγχρονα μέσα επικοινωνίας τότε είναι μεγάλης σημασίας η ανάγκη για ενημερωτικό περιεχόμενο σε πλείονες της μιας γλώσσες, αλλά και για εργαλεία λογισμικού για πρόσβαση και ανάπτυξη σε πολλές γλώσσες καθώς και για την παροχή δυνατοτήτων ορθής καταρτίσεως για τις ευρείες ομάδες του πληθυσμού που διατρέχουν τον κίνδυνο να μείνουν πίσω[semigr ]

19. θεωρεί ότι τα διαρθρωτικά ταμεία και ιδίως οι κοινοτικές πρωτοβουλίες πρέπει να χρησιμοποιούνται σε συνεργία με τα έργα των Διευρωπαϊκών Δικτύων- Τηλεπικοινωνίες τα οποία είναι προς τα κοινό συμφέρον, ιδίως προκειμένου να επιτευχθούν οι στόχοι που διατυπώνονται στις δύο παραγράφους ανωτέρω[semigr ]

20. συνιστά η συνολική ή εν μέρει υποκατάσταση των «υλικών» επενδύσεων διά της παροχής των καταλλήλων υπηρεσιών τηλεπικοινωνιών, κατά τρόπον ώστε να ελαχιστοποιείται το κόστος των υποδομών και ο αντίκτυπος στο περιβάλλον και την ποιότητα ζωής, να συμπεριλαμβάνεται συστηματικά στη διεργασία αξιολογήσεως των επενδύσεων που χρηματοδοτούνται από τα διαρθρωτικά ταμεία και να αποτελεί ουσιαστικό τμήμα των προγραμμάτων που υποβάλλουν τα κράτη μέλη στο πλαίσιο της λειτουργίας των εν λόγω ταμείων[semigr ]

21. θεωρεί σημαντική την ποιοτική και ποσοτική αξιολόγηση της συμβολής των Διαρθρωτικών Ταμείων στην υλοποίηση της κοινωνίας των πληροφοριών και την ανάλυση των αιτίων των διαφόρων επιτευχθέντων αποτελεσμάτων[semigr ]

22. ζητεί από την Επιτροπή να λάβει κατάλληλα υπόψη τις ειδικές ανάγκες των λιγότερο ανεπτυγμένων περιοχών της σημερινής Ευρωπαϊκής Ένωσης και τις προκλήσεις που διαμορφώνει η διεύρυνση, κατά τον σχεδιασμό της πολιτικής της σε σχέση με την κοινωνία των πληροφοριών.

23. εκτιμά ότι, εξ αιτίας των νέων τεχνολογιών της πληροφορίας, ενδέχεται να δημιουργηθεί ένα νεό κοινωνικό και περιφερειακό ρήγμα στην Ευρωπαϊκών Ένωση, μεγαλύτερο από το ήδη υπάρχον και πιστεύει ότι, για την αποφυγή ενός τέτοιου κινδύνου θα πρέπει να δοθεί ιδιαίτερο βάρος στη χρήση των λεωφόρων της πληροφορίας με σκοπό την αποκατάσταση των υφιστάμενων ανισοτήτων και διαφορών στα επίπεδα της οικονομικής και κοινωνικής ανάπτυξης στους κόλπους της Ευρωπαϊκής Ένωσης, καθώς και σε σχέση με τα κοινωνικά και περιφερειακά προβλήματα (τηλεϊατρική, τηλεεκπαίδευση, τηλεεργασία, τηλεδιοίκηση, κλπ.), ώστε να επιτευχθούν οφέλη η γενίκευση των οποίων θα αποτελούσε παράγοντα προόδου. Υπάρχει ο κίνδυνος τα οφέλη αυτά να μη γίνουν αισθητά σε όλες τις περιφέρειες, ενδεχόμενο που θα είχε ως αποτέλεσμα να γίνουν ακόμη βαθύτερες οι ήδη υφιστάμενες διαφορές, εις βάρος της πολιτικής της συνοχής και σύγκλισης των επιπέδων ανάπτυξης[semigr ]

24. ζητεί να εμφανίζεται η κοινωνία των πληροφοριών με πιο συγκεκριμένο τρόπο στην Agenda 2000 ως στρατηγική προτεραιότητα της Ένωσης, με ιδιαίτερες συνέπειες για την απασχόληση και τη συνοχή, εκτιμά πάντως ότι είναι απαραίτητο οι νέες τεχνολογίες της πληροφορίας να μην ενθαρρύνουν τη μετατόπιση δραστηριοτήτων του τριτογενούς τομέα από την Ευρωπαϊκή Ένωση προς χώρες με χαμηλά ημερομίσθια και ανεπαρκή κοινωνική προστασία[semigr ]

25. τονίζει ότι σήμερα ήδη ένα μέρος των πιστώσεων των Διαρθρωτικών Ταμείων διατίθεται σε προγράμματα τηλεπικοινωνιών και επισημαίνει ότι οι σύγχρονες τεχνολογίες της πληροφορίας αποτελούν παράγοντα τόνωσης της ανταγωνιστικότητας των επιχειρήσεων και ως εκ τούτου και της αγοράς εργασίας[semigr ]

26. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, την Επιτροπή των Περιφερειών καθώς και στην Οικονομική και Κοινωνική Επιτροπή.